पाएं अपने शहर की ताज़ा ख़बरें और फ्री ई-पेपरडाउनलोड करें
जिला अस्पताल में वरिष्ठ नर्सिंग कर्मियों की फौज है। इसके बावजूद कोरोना वार्ड में दो वरिष्ठ नर्सिंगकर्मी के भरोसे 70 बेड हैं। यहां सैकंड ग्रेड नर्सिंगकर्मी ही ड्यूटी दे रहे हैं। अधिकतर सैकंड ग्रेड नर्सिंगकर्मी सारा काम नहीं कर पा रहे हैं। ऐसे में वरिष्ठ नर्सिंगकर्मियों की जरूरत ज्यादा है, क्योंकि पेशेंट गंभीर हालत में आ रहे हैं। रोगियों के ट्रीटमेंट लगने में भी समय लग रहा है। ऐसी स्थिति में वरिष्ठ नर्सिंगकर्मी हो तो समय बच सकेगा।अस्पताल में 20 फर्स्ट ग्रेड नर्सिंगकर्मी व 59 सैकंड ग्रेड नर्सिंगकर्मी और 5 संविदा नर्सिंगकर्मी है। सबकी रोस्टर के तहत ड्यूटी लग रही है। मेडिकल वार्ड में फर्स्ट ग्रेड नर्सिंगकर्मी 3, सर्जिकल में 2, कोरोना वार्ड में 2, ऑक्सीजन प्लांट में 2 फर्स्ट ग्रेड नर्सिंगकर्मी लगे हुए हैं।
अलग-अलग वार्डो के इंचार्ज भी फर्स्ट ग्रेड नर्सिंगकर्मी हैं। कोरोना वार्ड के सैकंड ग्रेड नर्सिंगकर्मियों ने बताया कि इस वार्ड में वरिष्ठ नर्सिंगकर्मियों की सबसे ज्यादा जरूरत है, क्योंकि ट्रीटमेंट से लेकर हर चीज में काफी सतर्कता की जरूरत होती है। अधिकांश समय में सैकंड ग्रेड नर्सिंगकर्मी ही रहते हैं।
फर्स्ट ग्रेड कर्मी अपनी ड्यूटी के बाद चले जाते हैं। ऐसे में सैकंड ग्रेड कर्मियों के भरोसे कोरोना वार्ड होता है। नर्सिंग अधीक्षक ने बताया कि फर्स्ट ग्रेड व सैकंड ग्रेड नर्सिंगकर्मियों की सबकी ड्यूटी लगाई जा रही है। स्टाफ की कमी के चलते दिक्कत आने लगी है। 19 नर्सिंगकर्मी पॉजिटिव अाने से कमी हो गई। सर्जिकल-आइसोलेशन के अलग-अलग 6 वार्डों में 70 मरीज भर्ती हैं। सुबह की शिफ्ट में तो दो वरिष्ठ नर्सिंगकर्मी व चार से पांच सैकंड ग्रेड कर्मी रहते हैं। दोपहर 2 से रात 8 और रात 8 से सुबह के 8 बजे तक दो-दो सेकंड ग्रेड नर्सिंगकर्मी के भरोसे ही पूरा वार्ड रहता है।नाइट में 12 घंटे की ड्यूटी में इमरजेंसी केस भी आ रहे हैं। ऐसे में दो नर्सिंगकर्मी रातभर जुटे रहते हैं। इसी तरह कोरोना वार्ड में भी दो वरिष्ठ नर्सिंगकर्मी लगे हुए हैं।अलग-अलग शिफ्ट में दो-दो सैकंड ग्रेड कर्मी व्यवस्था संभाल रहे हैं, जबकि यह संवेदनशील वार्ड है, जहां मरीज गंभीर स्थिति में आ रहे हैं। ऐसे में दो कर्मचारी मरीजों को ट्रीटमेंट देते हैं। फोर्थ क्लास की कमी के चलते अगर इस दौरान कोई रोगी मर जाए तो डिस्चार्ज कर शव की पैकिंग भी करते हैं।
सेवा की मिसाल...बुखार में भी रोगियों को संभाला, बाद में हुए भर्ती
अस्पताल के मेडिकल आइसोलेशन वार्ड में मरीजों का उपचार करने के दाैरान नर्सिंगकर्मी अब्दुल वहीद की तबीयत बिगड़ गई। इसके बाद भी वह रोगियों की सेवा में लगा रहा। 48 बेड वाले वार्ड में रात 8 बजे से दो नर्सिंगकर्मी अपनी ड्यूटी दे रहे थे। रात 11 बजे नर्सिंगकर्मी वहीद की तबीयत बिगड़ गई और बुखार आ गया, लेकिन वह हिम्मत नहीं हारा और ट्रीटमेंट लेकर वापस रोगियों काे संभालने में लग गया। सुबह डॉक्टर को चेकअप कराने के बाद वहीद को भर्ती किया गया।
सहायक कर्मचारी की मौत
कलेक्ट्रेट में पीडब्ल्यूडी के फोर्थ क्लास कर्मचारी मूलचंद की मंगलवार शाम ऑन ड्यूटी अचानक तबीयत बिगड़ गई, जिसे जिला अस्पताल ले जाया गया। बेड नहीं मिलने पर एडीएम को सूचित किया गया। 15 मिनट बाद बेड मिला। उसके 10 मिनट बाद मौत हो गई। वह मीरागेट बड़ के पास रहता था। पंचायत चुनाव के बाद से उसकी कलेक्ट्रेट में ड्यूटी लग रही थी।
इनका जितना मनोबल बढ़ाया जाए, उतना कम है : डॉक्टर
डॉ. प्रभाकर विजय ने बताया कि डॉक्टर-नर्सिंगकर्मी पूरी लगन-मेहनत से काम कर रहे हैं। फोर्थ क्लास का काम भी नर्सिंग स्टाफ कर रहा है। इनका जितना मनोबल बढ़ाया जाए, उतना कम है, क्योंकि इस महामारी में बिना छुट्टी और बीमार होते हुए भी अपने कर्म से पीछे नहीं हट रहे। पूरी टीम 24 घंटे सेवाभाव से लगी हुई है। अस्पताल की मदद के लिए अब सामाजिक संगठन भी आगे आने लगे हैं। कोई व्हील चेयर दे रहा है तो कोई ऑक्सीजन कंसन्ट्रेटर, तो कोई जरूरी चीजें दे रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn